கடந்த இரண்டு வருடங்கள் காவிரிக்காக நடந்த பிரச்னைகளையும், போராட்டங்களையும் ஒரு நிமிடம் கண்முன் நிறுத்தி யோசித்துப் பாருங்கள். எவ்வளவு போராட்டம், எத்தனை முறை நீதிமன்ற களம், எத்தனைக் கலவரங்கள். ஆனால், கடந்த மாதம் தமிழகத்தில் காவிரி தண்ணீர் பெரும்இரைச்சலுடன் புகுந்தது. ஒகேனக்கலில் ஐந்தருவியே தெரியாத அளவுக்கு நீர் பெருக்கெடுத்தது. இந்த நிலையில் காவிரி தண்ணீர் தமிழகத்திற்கு வந்து ஒருமாதம் ஆகும் முன்னரே பல இடங்களில் குறிப்பாக காவிரி நீர் செல்லும் கடைமடைப் பகுதிகளில் நீர் வறண்டு விட்டது. ஆற்றில் கரை தெரியுமளவுக்குத் தண்ணீர் வற்றிவிட்டது. இதில், இன்னும் கொடுமை கடைமடைப் பகுதிகளின் வாய்க்கால்களுக்குக் காவிரி நீர் இன்றுவரை எட்டிப்பார்க்கவில்லை. முன்னரே தூர்வாராததாலும், புதர்மண்டிக்கிடப்பதாலும் இந்த நிலை ஏற்பட்டுள்ளதாக விவசாயிகள் புலம்பித் தீர்க்கின்றனர். 'இன்னும் விதையே போட்ட பாடில்லை, அதற்குள் தண்ணீர் எல்லாம் வறண்டு விட்டால் விளைச்சலுக்கு என்ன செய்வது?' என்ற புலம்பல்கள் மீண்டும் நம் டெல்டா விவசாயிகளிடம் எழத் தொடங்கிவிட்டன. சரி.. ஆற்று தண்ணீர் தான் கடலோடு கலந்தது, நிலத்தடி நீர் மட்டம் உயர்ந்து இருக்குமா என்று யோசித்தால் அதிலும் பல கேள்விக்குறிகளே மிச்சம் இருக்கிறது.